Βασίλης Λεβέντης - Βικιπαίδεια

# Βασίλης Λεβέντης

### Από τη Βικιπαίδεια, την ελεύθερη εγκυκλοπαίδεια

## [Επεξεργασία] Βιογραφικά στοιχεία

Ο Βασίλης Λεβέντης γεννήθηκε το 1951 στη Μεσσήνη Μεσσηνίας, τέταρτο παιδί του Αποστόλου και της Γρηγορίας Λεβέντη. Η οικογένεια Λεβέντη μετοίκησε στον Πειραιά όπου ο Βασίλης Λεβέντης τελείωσε Δημοτικό και Γυμνάσιο. Το 1969 εισήλθε τέταρτος στο Εθνικό Μετσόβιο Πολυτεχνείο, σχολή Πολιτικών Μηχανικών. Κατά τη διάρκεια του αντιδικτατορικού αγώνα (1970-1974), ο Βασίλης Λεβέντης, φοιτητής του Πολυτεχνείου λειτούργησε πολύγραφο και με επιτελείο συμφοιτητών του διένειμε προκηρύξεις, καλώντας τους Αθηναίους σε εξέγερση ενάντια στο αιματηρό δικτατορικό καθεστώς. Η πρώτη επαφή του Βασίλη Λεβέντη με την πολιτική έγινε το 1975 όταν ως συνεργάτης του πρώην πρύτανη του Πολυτεχνείου Κυπριανού Μπίρη συνέβαλε στην σύνταξη των άρθρων 21 και 24 του Συντάγματος και στην δημιουργία του προγράμματος ΔΕΠΟΣ.

Ολοκλήρωσε την στρατιωτική του υποχρέωση (θητεία) στο Πολεμικό Ναυτικό στη Διεύθυνση Διοικητικής Μέριμνας Ναυτικού (Δ.Δ.Μ.Ν.), στο Ναύσταθμο Σαλαμίνας, ως Επίκουρος Σημαιοφόρος, περίοδο 1976-78.

## [Επεξεργασία] Πολιτική καριέρα

Με την πολιτική απασχολήθηκε από το 1982, οπότε έθεσε και υποψηφιότητα για δήμαρχος του Πειραιά και το 1984 ίδρυσε το πρώτο Οικολογικό κόμμα στην Ελλάδα. Το 1990 λειτούργησε τον τηλεοπτικό σταθμό «Κανάλι 67» που πρόσφατα μετεξελίχθηκε σε «Extra Channel 3». Το 1992 συνέδριο αποφάσισε την ίδρυση της Ένωσης Κεντρώων, πολιτικού κόμματος που αποτελεί συνέχεια του ιστορικού πολιτικού χώρου του Κέντρου οι αρχές του οποίου εκφράστηκαν στις αρχές και στα μέσα του περασμένου αιώνα από τους Γεώργιο Παπανδρέου και Αλέξανδρο Παπαναστασίου. Η Ένωση Κεντρώων έλαβε μέρος σε όλες τις εκλογές από το 1992 με πληρότητα συνδυασμών σε όλη τη χώρα. Το κόμμα οργανώνει κάθε χρόνο επιμνημόσυνη δέηση στο Α΄ Νεκροταφείο εις μνήμη του Γεωργίου Παπανδρέου. Τον Φεβρουάριο του 2005 η Ένωση Κεντρώων οργάνωσε συνέδριο στο ξενοδοχείο Jason Prime, με θέμα την απλή αναλογική.

Γνωστός στο πανελλήνιο έγινε στις αναπληρωματικές εκλογές του 1992 στην εκλογική περιφέρεια Β' Αθηνών. Ο Δημήτρης Τσοβόλας, ως τότε Βουλευτής του ΠΑ.ΣΟ.Κ. στην εκλογική αυτή περιφέρεια, καταδικάστηκε σε ποινή φυλάκισης από το Ειδικό Δικαστήριο για το σκάνδαλο Κοσκωτά και σε παρεπόμενη ποινή στέρησης των πολιτικών του δικαιωμάτων (εκλέγειν και εκλέγεσθαι) και εξέπεσε από Βουλευτής. Σε ένδειξη διαμαρτυρίας για την κατά τη γνώμη τους άδικη δίκη και καταδίκη του Τσοβόλα οι επιλαχόντες του ιδίου κόμματος, οι οποίοι θα λάμβαναν τη θέση του, αρνήθηκαν να ορκιστούν Βουλευτές μέχρις εξαντλήσεως του αριθμού τους. Κατά το νόμο όφειλαν να προκηρυχθούν αναπληρωματικές εκλογές για αυτήν τη μία έδρα, πράγμα το οποίο και έγινε. Η Νέα Δημοκρατία, για να μην κατηγορηθεί για περαιτέρω πολιτικοποίηση της δίκης και καταδίκης Τσοβόλα, ότι δηλαδή επεδίωξε την καταδίκη του για να κερδίσει μία επιπλέον έδρα, καθ' ότι είχε πλειοψηφία μόνο μιας έδρας στη Βουλή, αποφάσισε να μην κατεβάσει υποψήφιο στις εκλογές αυτές. Πολλοί ψηφοφόροι της, μη θέλοντας να απόσχουν από τις εκλογές και να επιστρέψει η έδρα αμαχητί στο ΠΑ.ΣΟ.Κ., είδαν στο πρόσωπο του γραφικού στα μάτια τους Βασίλη Λεβέντη τη δυνατότητα να ψηφίσουν μεν αλλά και να μείνουν πιστοί στη γραμμή του κόμματος περί μη πολιτικής εκμετάλλευσης των εκλογών.

Έγινε δολοφονική απόπειρα εναντίον του στην Καλλιθέα Αττικής κατά τις αναπληρωματικές εκλογές Β' Αθηνών του 1992 μετά την έκπτωση του Δημήτρη Τσοβόλα από το βουλευτικό αξίωμα, και δολοφονική απόπειρα στην περιοχή Μαλγάρων Θεσσαλονίκης την προηγουμένη νύχτα των εκλογών της 22ας Σεπτεμβρίου 1996, οι οποίες όμως δεν έχουν εξιχνιαστεί.

Το 1993 διακινήθηκε video στο διαδίκτυο που παρουσιάζει τον Βασίλη Λεβέντη ως γραφικό, με απαράδεκτες εκφράσεις του προέδρου της Ενωσης Κεντρώων, οι οποίες προκλήθηκαν διότι την 15η Μαρτίου 1993 διατάχτηκε η ρίψη των κεραιών του Καναλιού 67 από τον Υμμητό. Ο Βασίλης Λεβέντης υποστηρίζει ότι η κυβέρνηση του Κωνσταντίνου Μητσοτάκη προσπάθησε να κλείσει το κανάλι φοβούμενη από τις εκπομπές στο «Κανάλι 67» όπου ο Βασίλης Λεβέντης υπενθύμιζε την Αποστασία του 1965.

Από το 2000 μέχρι σήμερα διατηρεί τηλεοπτική εκπομπή πολιτικού περιεχομένου στο Extra Channel 3 με τίτλο «Πολιτικός Μαραθώνιος» που προβάλλεται σε εβδομαδιαία βάση. Από το ίδιο έτος αρθρογραφεί στην εφημερίδα «Αυριανή». Φιλοξενείται δε συχνά, από δημοσιογράφους περιφερειακών καναλιών για συνεντεύξεις και σχολιασμό της επικαιρότητας. Από το 2004 διακινεί την εφημερίδα-όργανο του κόμματος της Ένωσης Κεντρώων «Αντιδιαπλοκή». Επίσης είναι ο συγγραφέας δυο βιβλίων-συλλογών δημοσιευμάτων του στην εφημερίδα «Αυριανή», τα «Εκδότες και δημοσιογράφοι, οι μεγάλες πληγές της ελληνικής κοινωνίας» και «Ανοίγουμε το αρχείο του Βασίλη Λεβέντη».

## [Επεξεργασία] Δείτε επίσης

- Ένωση Κεντρώων

Ανακτήθηκε από "http://el.wikipedia.org../../../%CE%B2/%CE%B1/%CF%83/%CE%92%CE%B1%CF%83%CE%AF%CE%BB%CE%B7%CF%82_%CE%9B%CE%B5%CE%B2%CE%AD%CE%BD%CF%84%CE%B7%CF%82_9c90.html"

Κατηγορίες: Έλληνες πολιτικοί

##### Views

- Άρθρο
- Συζήτηση
- Τελευταία έκδοση

##### Αναζήτηση

##### Άλλες γλώσσες

- English